Fildelingstjenesten Pirate Bay fik en lang række Hollywood-selskaber på nakken, da de muliggjorde, at man kunne forbruge film, serier og musik ulovligt.

I dag er det præcis ti år siden, at tjenestens tre stiftere blev idømt et års fængsel i den svenske byret samt et erstatningskrav på 32 millioner svenske kroner.

Men selvom der i dag findes masser af lovlige streamingtjenester til både film, serier og musik - såsom HBO Nordic, Netflix og Spotify - så er der stadig en del af danskerne, der ikke holder sig inden for lovens rammer.

En måling, foretaget af Epinion for DR, viser, at ni procent svarer ja, når de bliver spurgt, om de ulovligt har streamet, downloadet eller kopieret film, serier, spil, musik eller bøger det seneste år.

- Vi ved fra tidligere undersøgelser, at der er en lille andel af danskerne, der downloader eller streamer ulovligt. Men undersøgelsen viser også, at andelen er faldet, siger Lars Konzack, lektor i Informationsstudier ved Københavns Universitet.

I modsætning til for ti år siden, er der i dag et voksende marked af lovlige streamningtjenester, og Lars Konzack vurderer, at det har haft en effekt på antallet af danskere, der stadig vælger at streame eller downloade ulovligt.

- Modellen bag streamingtjenester, hvor man nemt kan få adgang til musik og film ved at betale én gang om måneden, har vist sig at være overbevisende, siger han.

Ikke fald, men stagnation

I Rettighedsalliancen, der er en interesseorganisation for rettighedshaverne i blandt andet film og musikbranchen, vurderer man ikke, at der i dag er mindre ulovlig download og streaming end førhen.

- Vi ser mere og mere trafik til de ulovlige tjenester. Vores data indikerer ikke et fald, selvom der er tegn på en stagnation, siger Maria Fredenslund, direktør i Rettighedsalliancen.

Hun fortæller, at det ulovlige marked stadig er stort, selvom der er sket meget i de seneste ti år.

For mens musikbranchen har haft held med at flytte lytningen fra ulovlige til lovlige tjenester, så er det ulovlige marked stadig et problem – også for musikbranchen. Derudover er problemerne særligt store inden for film og tv-serier, som er det, der trækker langt det meste trafik til ulovlige tjenester.

Mere ulovlig sports-streaming

Én af de ting, der kendetegner musik-streamingtjenesterne frem for film- og serie-streamingtjenesterne, er, at musiktjenesterne oftest har al musik. Derimod skal man have abonnementer på flere streamingtjenester, hvis man vil have adgang til det samme niveau af indhold indenfor serier og film.

Det koster meget mere at lave film end musik. Derfor er det ikke bæredygtigt for filmbranchen at gøre brug af de samme vilkår, som man for eksempel ser på Spotify. Maria Fredenslund, direktør i Rettighedsalliancen

Derfor kunne en oplagt løsning være, at streamingtjenesterne for film og serier blev inspireret af for eksempel Spotify og samlede endnu mere indhold på tjenesten.

Den løsning ligger dog ikke lige til højrebenet, mener Maria Fredenslund.

- Musik er et anderledes produkt end film og serier. Det koster meget mere at lave film end musik. Derfor er det ikke bæredygtigt for filmbranchen at gøre brug af de samme vilkår, som man for eksempel ser på Spotify, siger hun.

Et andet punkt, hvor den ulovlige streaming ifølge Rettighedsalliancen er steget markant, er inden for livesport og -tv.

Her er der i gennemsnit registreret 1,4 millioner besøg per måned på de 50 mest populære ulovlige livesports-streamingsider i løbet af det seneste år. Og det er alene i Danmark.

Flere streamingtjenester = mere ulovlig deling?

I øjeblikket arbejder blandt andre Disney på at lancere deres egen streamingtjeneste og har derfor valgt at fjerne flere af selskabets film fra Netflix. Samtidig skaber flere andre firmaer streamingtjenester, hvor de udgiver eksklusivt indhold.

Og den udvikling kan faktisk være med til at skabe endnu mere ulovlig streaming, mener Lars Konzack.

Han beskriver udviklingen som en krig, der ud fra et kapitalistisk synspunkt kan være fornuftig for selskaberne, men ikke så optimal ud fra et forbrugerperspektiv.

- Der er nok flere, der ikke har lyst til at betale for ti forskellige streamingtjenester for at få adgang til de fleste film og tv-serier. Og en del af dem vil sandsynligvis finde indholdet på en russisk server i stedet, siger Lars Konzack og slutter:

- Så det kan godt ske, at ulovlig downloads og streaming igen vil stige.